Fasinjoji 15 sun gamu da ajalinsu bayan da motarsu ta kama da wuta a kusa da Abaji ▷ Legit.ng
Fasinjoji 15 sun gamu da ajalinsu bayan da motarsu ta kama da wuta a kusa da Abaji
2 months ago 4 views by Sani Hamza Funtua
- Fasinjoji 15 sun gamu da ajalinsu bayan da motar da suke ciki kirar Bas ta kone kurmus a safiyar ranar Litinin a kauyen Manderegi
- Rahotanni sun bayyana cewa sitiyarin motar ya kwace a hannun direban, wanda hakan ya sa motar ta afkawa tirelar da ke a bakin titin
- Sai dai jama'ar garin Manderegi sun samu nasarar ceto fasinja daya 'tilo' wanda ya samu raunuka
Fasinjoji 15 sun gamu da ajalinsu bayan da motar da suke ciki kirar Bas ta kone kurmus a safiyar ranar Litinin a kauyen Manderegi, kusa da garin Abaji da kan hanyar Abuja zuwa Lokoja. Wani da lamarin ya afku a gabansa, Saidu, ya shaida cewa hatsarin ya faru ne da misalin karfe 2 na dare.
Saidu ya ce motar mai cin mutane 18 na dauke da lambar mota: RNG 818 XA, ta kwacewa direban inda ta afka wa wata tirela da ke ajiye a bakin titin mai lambar mota: DKA 871 ZU.
Ya ce bas din ta fito ne daga hanyar Lokoja a lokacin da sitiyarin motar ya kwace a hannun direban, wanda hakan ya sa motar ta afkawa tirelar.
"Nan take bas din ta kama da wuta. Mutanen kauyen sun fito don ceto rayukan mutanen ciki amma hakan ya faskara. Sai dai, mun samu nasarar ceto mutum daya daga cikinsu," a cewar sa.
Ya kara da cewa a lokacin da direban tirelar da yaransa biyu suka ga motar ta kama da wuta, sai suka raba kan tirelar da bodinta, suka gudu ba tare da sun tsaya ganin yadda lamarin zai kasance ba.
Wakilin Dailytrust da ya isa wajen da lamarin ya faru, da misalin karfe 8 na safiya, ya kirga gawarwakin mutane 18, a lokacin da jami'an hukumar kiyaye hadurra ta kasa FRSC ke sauyawa masu ababen hawa hanyar da za su bi.
Ko da aka tuntubi kwamandan rundunar FRSC na garin Abaji, Olasupo Esuruoso, ya tabbatar da faruwar hatsarin, ya kuma ce tuni aka mika gawar mutanen ga iyalansu don yi masu sutura, haka zalika fasinja daya 'tilo' da ya tsira an garzaya da shi asibitin koyarwa na jami'ar Abuja da ke Gwagwalada.
WAEC 2018 timetable Western Union tracking Application letter for employment Fela Durotoye biography Apostle Johnson Suleman
Yanzu Yanzu: Masu zanga-zanga sun mamaye sakatariyar APC a Ekiti